送朱大卿歸龍舒
作者：王炎
朝代：宋

paragraphs: 觚稜挂曉日，浮鷁違都城。
今代朱伯厚，勇去投簪纓。
津津眉睫間，不見離別情。
問之何能爾，內重外物輕。
聲利誘一世，漏盡猶夜行。
豈不厭逐逐，無由息營營。
若人著眼高，不受世網攖。
奮身許國久，艱險亦飽更。
乘傳上蠶叢，擁旄到龍廷。
中朝豹尾班，詎可欠老成。
一旦念丘園，拂衣即遐征。
君相雖貪賢，欲留終不能。
班以內閣奧，秩之閒館清。
皖山插天翠，淮水到海平。
婆娑山水間，可築半隠亭。
雞豚入新社，鷗鷺尋舊盟。
收身謝危機，至此全脩名。
嗟我爲糊口，偃蹇侵頹齡。
仰羨冥鴻高，俯慙曉猿驚。
青山不負約，行矣謀歸耕。